ଆଇଆଇଟି ବମ୍ବେର 56ତମ ବାର୍ଷିକ ସମାବର୍ତ୍ତନ ସମାରୋହରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆଜି ହେଉଛି 11 ଅଗଷ୍ଟ, 110 ବର୍ଷ ପୂର୍ବେ ଦେଶର ସ୍ୱାଧୀନତା ପାଇଁ ଆଜିର ଦିନରେ ହିଁ, ଖୁଦୀରାମ ବୋଷ ମାତୃଭୂମି ପାଇଁ ନିଜର ସର୍ବସ୍ୱ ତ୍ୟାଗ କରି ଦେଇଥିଲେ । ମୁଁ ସେହି ବୀର ବିପ୍ଳବୀଙ୍କୁ ପ୍ରଣାମ କରୁଛି, ଦେଶ ପକ୍ଷରୁ ତାଙ୍କୁ ଶ୍ରଦ୍ଧାଞ୍ଜଳି ଜଣାଉଛି । ସାଥୀଗଣ, ସ୍ୱାଧୀନତା ପାଇଁ ଯେଉଁମାନେ ପ୍ରାଣ ଦେଲେ, ନିଜର ସବୁକିଛି ସମର୍ପିତ କଲେ, ସେମାନେ ଅମର ହୋଇଗଲେ, ସେମାନେ ପ୍ରେରଣାର ମୂର୍ତ୍ତି ପାଲଟି ଗଲେ । କିନ୍ତୁ ଆମେ ହେଉଛେ ସେହି ଲୋକ ଯେଉଁମାନଙ୍କୁ ସ୍ୱାଧୀନତା ପାଇଁ ମରିବାର ସୁଯୋଗ ମିଳିଲା ନାହିଁ, କିନ୍ତୁ ଏହା ମଧ୍ୟ ହେଉଛି ଆମର ସୌଭାଗ୍ୟ ଯେ, ଆମେ ସ୍ୱାଧୀନ ଭାରତ ପାଇଁ ବଂଚି ପାରିବା, ଆମେ ଦେଶର ସ୍ୱାଧୀନତାକୁ ରାଷ୍ଟ୍ରର ନବ ନିର୍ମାଣ ପାଇଁ ଜିଇଁ ଜୀବନର ନୂତନ ଆନନ୍ଦ ଉଠାଇ ପାରିବା । ଆଜି ମୁଁ ନିଜ ସମ୍ମୁଖରେ, ଆପଣମାନଙ୍କ ମଧ୍ୟରେ, ଆପଣମାନଙ୍କ ମୁଖ ମଣ୍ଡଳରେ ଯେଉଁ ଉତ୍ସାହ ଦେଖୁଛି, ଯେଉଁ ଆତ୍ମ ବିଶ୍ୱାସ ଦେଖୁଛି, ତାହା ଆଶ୍ୱସ୍ତ କରୁଛି କି ଆମେ ସଠିକ ମାର୍ଗରେ ଆଗକୁ ବଢ଼ୁଛେ । ସାଥୀଗଣ, ଆଇଆଇଟି ବମ୍ବେ ସ୍ୱାଧୀନ ଭାରତର ସେହି ସଂସ୍ଥାନମାନଙ୍କ ମଧ୍ୟରୁ ହେଉଛି ଗୋଟିଏ, ଯାହାର ପରିକଳ୍ପନା ଟେକ୍ନୋଲଜି ମାଧ୍ୟମରେ ରାଷ୍ଟ୍ର ନିର୍ମାଣକୁ ନୂତନ ଦିଗ ଦେବା ପାଇଁ କରାଯାଇଥିଲା । ବିଗତ 60 ବର୍ଷ ଧରି ଆପଣ ନିରନ୍ତର ଭାବେ ନିଜର ଏହି ମିଶନରେ ଯୋଡ଼ି ହୋଇଛନ୍ତି । 100 ଜଣ ଛାତ୍ରଙ୍କୁ ନେଇ ଆରମ୍ଭ ହୋଇଥିବା ଯାତ୍ରା ଆଜି 10 ହଜାର ପର୍ଯ୍ୟନ୍ତ ପହଂଚି ସାରିଛି । ଏହି ସମୟ ମଧ୍ୟରେ ଆପଣମାନେ ନିଜକୁ ଦୁନିଆର ଶ୍ରେଷ୍ଠ ସଂସ୍ଥାନ ଭାବେ ମଧ୍ୟ ପ୍ରତିଷ୍ଠିତ କରିଛନ୍ତି । ଏହି ସଂସ୍ଥାନ ନିଜର ହୀରକ ଜୟନ୍ତୀ ପାଳନ କରୁଛି, ଡାଇମଣ୍ଡ ଜୁବଲି । କିନ୍ତୁ ତା’ଠାରୁ ଅଧିକ ମହତ୍ୱପୂର୍ଣ୍ଣ ହେଉଛି କି ସମସ୍ତ ହିରୋ (ନାୟକ), ଯେଉଁମାନେ ଏଠାରେ ମୋ ସମ୍ମୁଖରେ ବସିଛନ୍ତି, ଯେଉଁମାନଙ୍କୁ ଆଜି ଦୀକ୍ଷା ପ୍ରାପ୍ତ ହେଉଛି, ଆଉ ଯେଉଁମାନେ ଏଠାରୁ ଦୀକ୍ଷା ପାଇ, ସମଗ୍ର ଦୁନିଆରେ ଭାରତର ନାମ ଉଜ୍ଜ୍ୱଳ କରୁଛନ୍ତି । ଆଜି ଏହି ଅବସରରେ ସର୍ବ ପ୍ରଥମେ ମୁଁ ଡିଗ୍ରୀ ହାସଲ କରିଥିବା ଦେଶ ବିଦେଶର ବିଦ୍ୟାର୍ଥୀମାନଙ୍କୁ, ଆଉ ସେମାନଙ୍କର ପରିବାରକୁ ହୃଦୟର ସହିତ ଶୁଭେଚ୍ଛା ଜଣାଉଛି, ସେମାନଙ୍କୁ ଅଭିନନ୍ଦନ ଜଣାଉଛି । ଆଜି ଏଠାରେ ଡକ୍ଟର ରମେଶ ୱାଧୱାନୀ ମହାଶୟଙ୍କୁ ଡକ୍ଟର ଅଫ ସାଇନ୍ସର ଉପାଧି ଦିଆଯାଇଛି । ଡକ୍ଟର ୱାଧୱାନୀଙ୍କୁ ମଧ୍ୟ ମୋ ତରଫରୁ ବହୁତ-ବହୁତ ଶୁଭକାମନା । ରମେଶ ମହାଶୟ ଟେକ୍ନୋଲଜିକୁ ଜନ ସାଧାରଣଙ୍କ ଆବଶ୍ୟକତା ସହିତ ଯୋଡ଼ିବା ପାଇଁ ସାରା ଜୀବନ କାର୍ଯ୍ୟ କରିଛନ୍ତି । ୱାଧୱାନୀ ଫାଉଣ୍ଡେସନ ମାଧ୍ୟମରେ ସେ ଦେଶରେ ଯୁବକମାନଙ୍କ ପାଇଁ ରୋଜଗାର ସୃଷ୍ଟି, ଦକ୍ଷତା, ନବସୃଜନ ଏବଂ ଉଦ୍ୟମୀମାନଙ୍କ ପାଇଁ ବାତାବରଣ ସୃଷ୍ଟି କରିବାର କଷ୍ଟ ଉଠାଇଛନ୍ତି । ଗୋଟିଏ ସଂସ୍ଥାନ ହିସାବରେ ଆପଣ ସମସ୍ତଙ୍କ ପାଇଁ ମଧ୍ୟ ହେଉଛନ୍ତି ଗର୍ବର ବିଷୟ । ଏଠାରୁ ଶିକ୍ଷା ହାସଲ କରି ୱାଧୱାନୀ ମହାଶୟଙ୍କ ଭଳି ଅନେକ ଛାତ୍ରଛାତ୍ରୀମାନେ ଆଜି ଦେଶର ବିକାଶରେ ସକ୍ରିୟ ଯୋଗଦାନ ଦେଉଛନ୍ତି । ବିଗତ ଛଅ ଦଶକର ନିରନ୍ତର ପ୍ରୟାସର ପରିଣାମ ହେଉଛି କି ଆଇଆଇଟି ବମ୍ବେ ଦେଶର ବଛାବଛା ଉତ୍କର୍ଷ ପ୍ରତିଷ୍ଠାନ ମଧ୍ୟରେ ନିଜର ସ୍ଥାନ ସୁରକ୍ଷିତ କରି ପାରିଛି । ଆଉ ଏବେ ଆପଣମାନଙ୍କୁ କୁହାଯାଇଛି କି ଆପଣମାନଙ୍କୁ ଏକ ହଜାର କୋଟି ଟଙ୍କାର ଆର୍ଥିକ ସହାୟତା ମିଳିବାକୁ ଯାଉଛି, ଯାହା ଆଗାମୀ ଦିନରେ ଏଠାରେ ଭିତ୍ତିଭୂମିର ବିକାଶ କାର୍ଯ୍ୟରେ ଲାଗିବ । ଏଥିପାଇଁ ମଧ୍ୟ ମୁଁ ଆପଣମାନଙ୍କୁ ଆଉ ଆପଣଙ୍କ ପୁରା ଟିମକୁ ବହୁତ ବହୁତ ଶୁଭେଚ୍ଛା ଜଣାଉଛି । ଦେଶ ଆଇଆଇଟିଗୁଡିକୁ ନେଇ ଗର୍ବ କରୁଛି, ଆଉ ଆଇଆଇଟି ସ୍ନାତକମାନେ ଯାହା ହାସଲ କରିଛନ୍ତି । ଆଇଆଇଟିର ସଫଳତା ଦ୍ୱାରା ସାରା ଦେଶରେ ଅନେକ ଇଞ୍ଜିନିୟରିଂ କଲେଜ ପ୍ରତିଷ୍ଠା ହୋଇଛି । ସେମାନେ ଆଇଆଇଟି ଦ୍ୱାରା ଅନୁପ୍ରାଣିତ ହୋଇଛନ୍ତି ଏବଂ ଯାହାଦ୍ୱାରା ଭାରତ ସାରା ବିଶ୍ୱରେ ସର୍ବ ବୃହତ ବୈଷୟିକ ମାନବ ସମ୍ବଳ ରାଷ୍ଟ୍ର ଭାବେ ପରିଗଣିତ ହେଉଛି । ଆଇଆଇଟି ବିଶ୍ୱ ସ୍ତରରେ ବ୍ରାଣ୍ଡ ଇଣ୍ଡିଆ ନିର୍ମାଣ କରିଛି ଏବଂ ତାହା ସେମାନେ ବର୍ଷ ବର୍ଷ ଧରି କରି ଚାଲିଛନ୍ତି । ଆଇଆଇଟି ସ୍ନାତକ ମାନେ ଆମେରିକା ଯାଇ ସେଠାରେ ନିଜର ଉତ୍କର୍ଷ ପ୍ରତିପାଦିତ କରୁଛନ୍ତି: ପ୍ରଥମେ ବିଶ୍ୱବିଦ୍ୟାଳୟର ଛାତ୍ର ଭାବେ ଏବଂ ପରେ ବୈଷୟିକବିତ ଭାବେ, ଉଦ୍ୟମୀ ଭାବେ, କାର୍ଯ୍ୟନିର୍ବାହୀ ଭାବେ ଏବଂ ଶିକ୍ଷାବିତ ଭାବେ । ଏହା ଆଇଆଇଟି ଛାତ୍ରମାନଙ୍କର ଏକ ବହୁତ ବଡ଼ ସଂଖ୍ୟା, ଯାହା ଭାରତର ଆଇଟି କ୍ଷେତ୍ରକୁ ନିର୍ମାଣ କରିଛି । ଇଟାକୁ ଇଟା ସହିତ ଯୋଡ଼ି ଅବା ମୁଁ କହିବି କ୍ଲିକ୍ ପରେ କ୍ଲିକ୍ କରି । ପୂର୍ବରୁ ଆଇଟି କ୍ଷେତ୍ରରେ ଭାରତୀୟମାନଙ୍କୁ କଠିନ ପରିଶ୍ରମୀ ଏବଂ ବୁଦ୍ଧିମାନ ଭାବେ ଅନ୍ୟ ଦେଶରେ ଗଣା ଯାଉଥିଲା, ବିଶେଷ କରି ଆମେରିକାରେ । ଏବେ ଭାରତ ଆଇଟି ବିକାଶର କେନ୍ଦ୍ରସ୍ଥଳ ପାଲଟି ଯାଇଛି । ଆଉ ଆଜି ଆଇଆଇଟି ସ୍ନାତକ ଭାରତର କିଛି ସର୍ବଶ୍ରେଷ୍ଠ ଷ୍ଟାର୍ଟ-ଅପର ଅଗ୍ରଭାଗରେ ଅଛନ୍ତି । ଏମାନେ ହେଉଛନ୍ତି ସେହି ସବୁ ଷ୍ଟାର୍ଟ ଅପ୍, ଯେଉଁମାନେ ଅନେକ ରାଷ୍ଟ୍ରୀୟ ସମସ୍ୟାଗଡିକୁ ସମାଧାନ କରିବାରେ ଅଗ୍ରଭାଗରେ ରହିଛନ୍ତି । ଯେଉଁମାନେ ଷ୍ଟାର୍ଟ-ଅପ୍ ଆନ୍ଦୋଳନରେ କାର୍ଯ୍ୟ କରୁଛନ୍ତି ଅବା କଲେଜ ଛାଡିବା ପରେ ଷ୍ଟାର୍ଟ-ଅପ୍ ଆରମ୍ଭ କରିବା ପାଇଁ ଯୋଜନା କରୁଛନ୍ତି, ଦୟାକରି ମନେରଖନ୍ତୁ ଆଜି ଯାହା ସବୁଠାରୁ ବଡ଼ ନିଗମ ହୋଇପାରିଛି ବିଗତ ଦିନରେ ଷ୍ଟାର୍ଟ ଅପ୍ ହିଁ ଥିଲା । ତାହା ହେଉଛି କଠିନ ପରିଶ୍ରମ ସହିତ ଆଦର୍ଶବାଦର ମିଳିତ ପରିଣାମ । ଏହାକୁ ଜାରି ରଖନ୍ତୁ, ହାର ମାନନ୍ତୁ ନାହିଁ ଆଉ ଆପଣ ନିଶ୍ଚୟ ସଫଳ ହେବେ । ମୁମ୍ବାଇ ଭଳି ସହରର ଏଭଳି କ୍ୟାମ୍ପସରେ ରହୁଥିବାରୁ ଆପଣମାନେ ବେଶ ଭାଗ୍ୟବାନ । ଆପଣଙ୍କ ପାଖରେ ଗୋଟିଏ ପଟେ ହ୍ରଦ ଅଛି, ଆଉ ଅନ୍ୟ ପଟେ ପାହାଡ ମଧ୍ୟ ରହିଛି । ବେଳେ ବେଳେ ଆପଣମାନଙ୍କୁ ନିଜ କ୍ୟାମ୍ପସକୁ କୁମ୍ଭୀର ଆଉ ଚିତା ବାଘମାନଙ୍କ ସହିତ ସହଭାଗୀ କରିବାକୁ ପଡୁଥିବ । ଏହା ଏବେ ମଧ୍ୟ ଅଗଷ୍ଟ, କିନ୍ତୁ ମୁଁ ନିଶ୍ଚିତ ଯେ, ଆପଣମାନଙ୍କର ମନୋଭାବ ଆଜି ନୀଳ ବର୍ଣ୍ଣ ଧାରଣ କରିଛି! ମୁଁ ନିଶ୍ଚିତ ଯେ, ବିଗତ 4 ବର୍ଷ ଆପଣ ସମସ୍ତଙ୍କ ପାଇଁ ଏକ ଅଦ୍ଭୁତ ଶିକ୍ଷଣୀୟ ଅନୁଭବ ଆଣିଥିବ । ପଛକୁ ଫେରି ଚାହିଁଲେ ଏବଂ ମନେ ପକାଇଲେ କଲେଜର ଉତ୍ସବ, ଆନ୍ତଃ ଛାତ୍ରାବାସ କ୍ରୀଡ଼ା, ଛାତ୍ର-ଶିକ୍ଷକ ସାଙ୍ଗଠନିକ କାର୍ଯ୍ୟରେ ଏକାଠି ହେବା ଭଳି ଅନେକ କିଛି ମନେରହିବା ଭଳି ଘଟଣା ଘଟିଛି । କ’ଣ ଅଧ୍ୟୟନ ବିଷୟରେ ମୁଁ କିଛି ଉଲ୍ଲେଖ କଲି? ଆମ ଶିକ୍ଷା ବ୍ୟବସ୍ଥା ଦ୍ୱାରା ଦିଆଯାଇ ପାରୁଥିବା ସର୍ବଶ୍ରେଷ୍ଠ ଶିକ୍ଷା ଆପଣମାନେ ଗ୍ରହଣ କରିଛନ୍ତି । ଏଠାରେ ରହୁଥିବା ଛାତ୍ର ଭାରତର ବିବିଧତାକୁ ପ୍ରତିନିଧିତ୍ୱ କରୁଥିଲେ । ବିଭିନ୍ନ ରାଜ୍ୟରୁ, ଭିନ୍ନ ଭିନ୍ନ ଭାଷା କହୁଥିବା, ବିଭିନ୍ନ ପୃଷ୍ଟଭୂମିରୁ ଏଠାକୁ ଆସି ଆପଣମାନେ ଜ୍ଞାନ ଆହରଣ ଏବଂ ଶିକ୍ଷା ଲାଭ କରିବା ପାଇଁ ଏକାଠି ହୋଇଥିଲେ । ସାଥୀଗଣ, ଆଇଆଇଟି ବମ୍ବେ ହେଉଛି ଦେଶର ସେହି ସଂସ୍ଥାନମାନଙ୍କ ମଧ୍ୟରୁ ଗୋଟିଏ ଯାହା ନ୍ୟୁ ଇଣ୍ଡିଆର ନୂତନ ଟେକ୍ନୋଲଜି ପାଇଁ କାମ କରୁଛି । ଆଗାମୀ ଦୁଇ ଦଶକରେ ଦୁନିଆର ବିକାଶ କେତେ ଏବଂ କେମିତି ହେବ, ଏହା ନବସୃଜନ ଏବଂ ନୂତନ ଟେକ୍ନୋଲଜି ସ୍ଥିର କରିବ । ଏପରି ସମୟରେ ଆପଣଙ୍କର ଏହି ସଂସ୍ଥାନର, ଆଇଆଇଟିର ଗୁରୁତ୍ୱ ବହୁତ ମହତ୍ୱପୂର୍ଣ୍ଣ ହୋଇ ଯାଇଥାଏ । ହୁଏତ 5-ଜି ବ୍ରଡ଼ବ୍ୟାଣ୍ଡର ଟେକ୍ନୋଲଜି ହେଉ, କୃତିମ ବୁଦ୍ଧିମତା ହେଉ, ବ୍ଲକ ଚେନ ଟେକ୍ନୋଲଜି ହେଉ, ବୃହତ ତଥ୍ୟ ବିଶ୍ଳେଷଣ ହେଉ କିମ୍ବା ଯନ୍ତ୍ରପାତି ଶିକ୍ଷଣ, ଏ ସବୁ ହେଉଛି ସେହି ଟେକ୍ନିକ ଯାହା ଆଗାମୀ ଦିନ ମାନଙ୍କରେ ସ୍ମାର୍ଟ ବିନିର୍ମାଣ ଏବଂ ସ୍ମାର୍ଟ ସିଟିର ଭିଜନ ପାଇଁ ମହତ୍ୱପୂର୍ଣ୍ଣ ପ୍ରମାଣିତ ହେବାକୁ ଯାଉଛି । ବର୍ତ୍ତମାନ ଠାରୁ କିଛି ସମୟ ପରେ ଯେଉଁ ନୂତନ ଭବନର ଉଦ୍ଘାଟନ ହେବ, ତାହା ମଧ୍ୟ ଏହି ଦିଗରେ ଗୁରୁତ୍ୱପୂର୍ଣ୍ଣ ପ୍ରମାଣିତ ହେବାକୁ ଯାଉଛି । ଶକ୍ତି ବିଜ୍ଞାନ ଏବଂ ଇଂଜିନିୟରିଂ ବିଭାଗ ଏବଂ ପରିବେଶ ବିଜ୍ଞାନ ଏବଂ ଇଂଜିନିୟରିଂ କେନ୍ଦ୍ର ଏହି ନୂତନ ଭବନରେ କାମ ଆରମ୍ଭ କରିବାକୁ ଯାଉଛନ୍ତି । ଏହାକୁ ଦେଖି ଶକ୍ତି ଏବଂ ପରିବେଶ ଦେଶ ଏବଂ ଦୁନିଆ ପାଇଁ ହେଉଛି ସବୁଠାରୁ ବଡ଼ ଆହ୍ୱାନ, ଆଉ ମୋର ବିଶ୍ୱାସ ରହିଛି କି ଆଗାମୀ ଦିନମାନଙ୍କରେ ଏଠାରେ ଏହି ଦୁଇଟି କ୍ଷେତ୍ରରେ ଗବେଷଣା ପାଇଁ ଉତ୍ତମ ପରିବେଶ ସୃଷ୍ଟି ହେବ । ମୋତେ ଅବଗତ କରାଯାଇଛି କି ଏହି ଭବନରେ ଏକ ସୌର ଗବେଷଣାଗାର ମଧ୍ୟ ସ୍ଥାପିତ କରାଯାଉଛି, ଯାହାଦ୍ୱାରା ଛାତ୍ରମାନଙ୍କୁ ସୌର ଶକ୍ତି ସହିତ ଜଡ଼ିତ ଗବେଷଣା କରିବାରେ ମଧ୍ୟ ସୁବିଧା ହେବ । ସୌର ଶକ୍ତି ବ୍ୟତୀତ ଜୈବ ଇନ୍ଧନ ମଧ୍ୟ ଆଗାମୀ ଦିନମାନଙ୍କରେ ସ୍ୱଚ୍ଛ ଶକ୍ତିର ଏକ ବହୁତ ବଡ଼ ଉତ୍ସ ସିଦ୍ଧ ହେବାକୁ ଯାଉଛି । ମୁଁ କାଲି ଦିଲ୍ଲୀରେ ବିଶ୍ୱ ଜୈବ ଇନ୍ଧନ ଦିବସ ଉପଲକ୍ଷେ ମଧ୍ୟ କହୁଥିଲି କି ଏହା ସହିତ ଜଡ଼ିତ ଟେକ୍ନୋଲଜିକୁ ନେଇ ଇଂଜିନିୟରିଂର ଛୋଟରୁ ନେଇ ବଡ଼ ସଂସ୍ଥାନରେ ପଢ଼ା ହେଉ, ଗବେଷଣା ହେଉ । ସାଥୀଗଣ, ଆଇଆଇଟିକୁ ଦେଶ ଏବଂ ଦୁନିଆ ଭାରତୀୟ ପ୍ରୌଦ୍ୟୋଗିକ ପ୍ରତିଷ୍ଠାନ ରୂପେ ଜାଣିଛି । କିନ୍ତୁ ଆଜି ଆମମାନଙ୍କ ପାଇଁ ଏହାର ପରିଭାଷା ଟିକେ ବଦଳି ଯାଇଛି । ଏହା କେବଳ ଟେକ୍ନୋଲଜିର ପାଠପଢ଼ା ସହିତ ଯୋଡ଼ି ହୋଇ ରହିନାହିଁ, ବରଂ ଆଇଆଇଟି ଆଜି ଭାରତର ପରିବର୍ତ୍ତନର ମାଧ୍ୟମ ହୋଇ ଯାଇଛି । ଆମେ ଯେତେବେଳେ ପରିବର୍ତ୍ତନର କଥା କହୁ, ତ ଷ୍ଟାର୍ଟ-ଅପ୍ ର ଯେଉଁ ବିପ୍ଳବ ଆଡ଼କୁ ଦେଶ ଆଗକୁ ବଢ଼ୁଛି, ତାହାର ଏକ ବହୁତ ବଡ଼ ଉତ୍ସ ହେଉଛନ୍ତି ଆମର ଆଇଆଇଟି ମାନେ । ଆଜି ଦୁନିଆ ଆଇଆଇଟିକୁ ୟୁନିକର୍ଣ୍ଣ ଷ୍ଟାର୍ଟ-ଅପ୍ ର ନର୍ସରୀ ଭାବେ ମାନୁଛି । ଅର୍ଥାତ୍ ସେହି ଷ୍ଟାର୍ଟ-ଅପ୍ ଏବେ ଭାରତରେ ଆରମ୍ଭ ହେଉଅଛି ଯାହାର ଭବିଷ୍ୟତରେ ମୂଲ୍ୟ ଏକ ଆରବ ଡଲାରରୁ ମଧ୍ୟ ଅଧିକ ହେବାର ସମ୍ଭାବନା ବ୍ୟକ୍ତ କରାଯାଉଛି । ଏହା ହେଉଛି ଗୋଟିଏ ପ୍ରକାରରେ ଟେକ୍ନିକର ଦର୍ପଣ, ଯେଉଁଥିରେ ଦୁନିଆକୁ ଭବିଷ୍ୟତ ଦୃଷ୍ଟି ଗୋଚର ହେଉଛି । ସାଥୀଗଣ, ଆଜି ସାରା ଦୁନିଆରେ ଯେତିକି ମଧ୍ୟ ବିଲିୟନ ଡଲାରର ଷ୍ଟାର୍ଟ-ଅପ୍ ରହିଛି, ସେମାନଙ୍କ ମଧ୍ୟରୁ ଡଜନ-ଡଜନ ଏଭଳି ଅଛନ୍ତି ଯେଉଁଗୁଡ଼ିକୁ ଆଇଆଇଟିରୁ ବାହାରିଥିବା ଲୋକମାନେ ସ୍ଥାପିତ କରିଛନ୍ତି । ଆଜି ମୋ ସମ୍ମୁଖରେ ମୁଁ ଭବିଷ୍ୟତର ଏଭଳି ଅନେକ -ଡି ପ୍ରିଂଟିଙ୍ଗ ଭଳି ନୂତନ ଟେକ୍ନୋଲଜି ଦ୍ୱାରା ପିଲାମାନଙ୍କୁ ପରିଚିତ କରାଯାଉଛି । ସ୍କୁଲ ଗୁଡ଼ିକରେ ଏହିଭଳି ଲୋକସମ୍ପର୍କ ଦ୍ୱାରା ଏହି ଅଭିଯାନକୁ ସହାୟତା ମିଳିବ । ସମ୍ଭବ ହେଉଛି କି ସେହି ଛୋଟ ଛୋଟ କୋମଳମତି ମସ୍ତିଷ୍କକୁ ଅଭିନବ ବିଚାର ଦ୍ୱାରା କେବେ କେବେ ଆମ ବଡ଼ମାନଙ୍କୁ, ଆପଣ ସମସ୍ତଙ୍କୁ କିଛି ନୂତନ ପ୍ରେରଣା ମିଳିଯିବ । ସାଥୀଗଣ, ଆଜି ଯେଉଁ ଡ଼ିଗ୍ରୀ ଆପଣମାନଙ୍କୁ ମିଳିଛି, ଏହା ଆପଣମାନଙ୍କର ଏକାଗ୍ରତା, ଲକ୍ଷ୍ୟ ପ୍ରତି ଆପଣମାନଙ୍କର ସମର୍ପଣର ହେଉଛି ପ୍ରତୀକ । ମନେ ରଖନ୍ତୁ ଏହା କେବଳ ଏକ ସୋପାନ ମାତ୍ର, ପ୍ରକୃତ ଆହ୍ୱାନ ଆପଣମାନଙ୍କୁ ବାହାରେ ପ୍ରତୀକ୍ଷା କରି ରହିଛି । ଆପଣମାନେ ଆଜି ପର୍ଯ୍ୟନ୍ତ ଯାହା ହାସଲ କରିଛନ୍ତି ଆଉ ଆଗକୁ ଯାଇ କରିବାକୁ ଯାଉଛନ୍ତି, ତାହାଦ୍ୱାରା ଆପଣଙ୍କ ନିଜର, ଆପଣଙ୍କ ପରିବାରର, ଶହେ ପଚିଶ କୋଟି ଦେଶବାସୀଙ୍କ ଆଶା ଓ ବିଶ୍ୱାସ ଜଡିତ ହୋଇଛି । ଆପଣ ଯାହା କରିବେ ତାହାଦ୍ୱାରା ଦେଶର ନୂତନ ପିଢିର ଭବିଷ୍ୟତ ମଧ୍ୟ ନିର୍ମାଣ ହେବ ଏବଂ ନ୍ୟୁ-ଇଣ୍ଡିଆ ମଧ୍ୟ ସୁଦୃଢ ହେବ । କୋଟି କୋଟି ଆଶା ଓ ବିଶ୍ୱାସକୁ ପୂରଣ କରିବାରେ ଆପଣ ସଫଳ ହୁଅନ୍ତୁ, ଏଥିପାଇଁ ପୁଣି ଥରେ ବହୁତ–ବହୁତ ଶୁଭକାମନା, ବହୁତ–ବହୁତ ଶୁଭେଚ୍ଛା ଜଣାଉଛି, ଆପଣ ସମସ୍ତଙ୍କ ମଧ୍ୟରେ କିଛି ସମୟ ଅତିବାହିତ କରିବାର ସୁଯୋଗ ମିଳିଲା ଏଥିପାଇଁ ମୁଁ ନିଜକୁ ନିଜେ ଧନ୍ୟ ମନେ କରୁଛି । ବହୁତ–ବହୁତ ଧନ୍ୟବାଦ ।